b'\n_START_ARTICLE_\nDihalne mi\xc5\xa1ice\n_START_PARAGRAPH_\nDihalne mi\xc5\xa1ice so tiste pre\xc4\x8dnoprogaste mi\xc5\xa1ice, ki sodelujejo pri dihanju. Pri dihanju v mirovanju je aktiven proces zgolj vdih, medtem ko je izdih pasiven in ne potrebuje dela skeletnih mi\xc5\xa1ic. Pri mirnem vdihu so najpomembnej\xc5\xa1e mi\xc5\xa1ice prepona in zunanje medrebrne mi\xc5\xa1ice._NEWLINE_Mi\xc5\xa1ice, ki sodelujejo pri vdihu in omogo\xc4\x8dijo raz\xc5\xa1iritev prsnega ko\xc5\xa1a, imenujemo inspiracijske mi\xc5\xa1ice. Povzro\xc4\x8dijo premik prsnega ko\xc5\xa1a navzgor in navspred, s seboj povle\xc4\x8dejo drobovno poprsnico in v plevralnem prostoru nastane podtlak. Potlak povzro\xc4\x8di, da se tudi plju\xc4\x8da razpnejo, zato tlak v alveolih pade in v plju\xc4\x8da vdre zrak iz atmosfere. Zaradi elasti\xc4\x8dnega veziva v plju\xc4\x8dih nara\xc5\xa1\xc4\x8da sila tako imenovanega elasti\xc4\x8dnega odpora plju\xc4\x8d; ta sila je nasprotna sili transpulmonalnega tlaka. Ko se sili izena\xc4\x8dita, se vdih ustavi in sledi spontan izdih. Le pri pospe\xc5\xa1enem dihanju ali pri plju\xc4\x8dnih boleznih sodelujejo tudi pri izdihu mi\xc5\xa1ice - le-te imenujemo ekspiracijske mi\xc5\xa1ice.'